
Dosar nr. 16/J/2011
SECŢIA PENTRU JUDECĂTORI
HOTĂRÂREA NR. 7 J
Şedinţa publică din data de 13 iunie 2012

Pe rol soluţionarea acţiunii disciplinare formulată de comisia de disciplină pentru judecători împotriva pârâtei B. C., judecător în cadrul Judecătoriei C., având ca obiect săvârşirea abaterilor disciplinare constând în nerespectarea, în mod repetat şi din motive imputabile, a dispoziţiilor legale privitoare la soluţionarea cu celeritate a cauzelor, refuzul nejustificat de a îndeplini o îndatorire de serviciu, efectuarea cu întârziere a lucrărilor, din motive imputabile şi nerespectarea dispoziţiilor privind distribuirea aleatorie a cauzelor, prevăzute de art. 99 lit. e), g), i) şi m) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare. 

La apelul nominal, făcut în şedinţă publică, au răspuns Inspecţia Judiciară, prin reprezentant - inspector judiciar P. R. şi pârâta judecător B. C.
Procedura de citare legal îndeplinită.

S-a făcut referatul cauzei de către grefă, după care, 
S-a învederat Secţiei că, la dosarul cauzei, s-au depus relaţiile solicitate Judecătoriei C., pentru perioada 2010-2012, constând în situaţia la zi a hotărârilor neredactate în termen, volumul de activitate al judecătorilor din cadrul acestei instanţe, situaţia dosarelor mai vechi de 1 an aflate pe rolul completului C4, prezidat de doamna judecător B. C., precum şi dosarele mai vechi de 1 an aflate pe rolul instanţei, listele de şedinţă ale completelor de judecată din care a făcut parte doamna judecător, copie de pe planificarea pentru asigurarea permanenţei şi numărul şedinţelor la care a participat doamna judecător, ca urmare a înlocuirii titularilor de complet, respectiv 16 şedinţe de judecată.
De asemenea, în cuprinsul relaţiilor depuse, s-a specificat faptul că volumul cauzelor aflate pe rolul completului C5 şi completului C5B la momentul preluării de către doamna judecător B. C. a fost de aproximativ 770 de dosare, iar numărul de şedinţe la care a participat doamna judecător este de 11 şedinţe, aferente perioadei 22.10.2010-04.03.2011.
Pârâta judecător B. C. a depus la dosar un set de înscrisuri în completarea celor înaintate de către conducerea Judecătoriei C.
Nemaifiind alte cereri de formulat sau excepţii de invocat, Secţia apreciază cauza în stare de judecată şi acordă cuvântul părţilor pe fondul cauzei.

Inspecţia Judiciară, prin reprezentant, arată că s-a exercitat acţiunea disciplinară împotriva doamnei judecător B. C., de către comisia de disciplină pentru judecători, cu privire la săvârşirea abaterilor disciplinare prevăzute de art. 99 lit. e), g), i) şi m) din Legea nr. 303/2004 privind statutul judecătorilor şi procurorilor, republicată şi modificată, în forma în vigoare anterior adoptării Legii nr. 24/2012.

În esenţă, în sarcina pârâtei judecător s-au reţinut următoarele: la data de 28 aprilie 2011, înregistra un număr total de 224 de hotărâri judecătoreşti cu privire la care termenul de redactare a fost depăşit, cu vechime de până la un an; a refuzat în mod nejustificat să participe la şedinţa de judecată a Completului C3 din data de 29.06.2011, când era planificată la permanenţă, în lipsa titularului, din motive obiective, încălcând dispoziţiile legale şi regulamentare referitoare la repartizarea aleatorie; în data de 4.03.2011, a amânat toate cauzele de la completul 5B, fără să ia nicio măsură legală în acestea, invocând motive organizatorice, inexistente, ori medicale, nedovedite; în data de 22.02.2011, a preschimbat termenele de judecată în mai multe dosare, cu acordarea unor termene de judecată mai lungi, fără a fi întrunite condiţiile legale ori regulamentare; precum şi faptul că doamna judecător, în perioada                    2010-octombrie 2011, a amânat mai multe cauze, cu încălcarea dispoziţiilor legale, care reglementează soluţionarea cu celeritate a cauzelor.
Cu privire la abaterea disciplinară prevăzută de art. 99 lit. i) din Legea             nr. 303/2004 privind statutul judecătorilor şi procurorilor, republicată şi modificată, constând în înregistrarea unui număr semnificativ de restanţe în redactarea hotărârilor judecătoreşti de către pârâta judecător B. C., reprezentantul Inspecţiei Judiciară se solicită a se reţine că, în prezent, pârâta judecător înregistrează un număr de 490 de restanţe.
Legat de acest aspect, se arată că nu este lipsit de importanţă nici faptul că pârâta judecător B. C. a mai fost cercetată disciplinar pentru aceeaşi abatere, într-un dosar al comisiei de disciplină, dispunându-se clasarea, apreciindu-se că nu se impunea exercitarea acţiunii disciplinare.
Se precizează că s-a reţinut în sarcina pârâtei judecător B. C. că a refuzat nejustificat de a îndeplini o îndatorire de serviciu, respectiv de a asigura compunerea completului C3, când era planificată la permanenţă, prin încălcarea dispoziţiilor legale şi regulamentare referitoare la repartizarea aleatorie.
De asemenea, se menţionează că s-a reţinut în sarcina pârâtei judecător B. C. că a încălcat anumite dispoziţii legale sau regulamentare referitoare la soluţionarea cu celeritate a cauzelor, prelungind nejustificat procedurile judiciare.
În acest context, se arată că Judecătoria C. este o instanţă foarte grea, cu un volum mare de activitate, existând situaţii în care acesta să se repercuteze asupra modului în care judecătorii din cadrul acestei instanţe îşi gestionează activitatea.
Se precizează că, din actele depuse la dosar, rezultă că pârâta judecător B. C. a participat la şedinţe de permanenţă şi a înlocuit-o pe doamna L. A. C. numai de trei ori, iar, din modul în care a fost repartizată pârâta judecător la şedinţele de permanenţă, rezultă că a fost repartizată în mod echilibrat în raport cu ceilalţi colegi judecători.
Tot din actele depuse la dosar, rezultă că, la acest moment, pârâta judecător B. C. înregistrează un număr de 231 de restanţe în redactări.
În concluzie, faţă de întreaga situaţie de fapt reţinută, reprezentantul Inspecţiei Judiciare apreciază că în cauză sunt întrunite elementele constitutive ale abaterilor disciplinare prevăzute de dispoziţiile art. 99 lit. e), g), i) şi m) din Legea nr. 303/2004, cu reţinerea circumstanţelor personale ale pârâtei judecător B. C., dar care nu justifică refuzul de a participa la şedinţa de judecată a completului C3 din cadrul Judecătoriei C. în data de 29 iunie 2011, numărul mare de restanţe acumulate în redactarea hotărârilor pronunţate, numărul mare de cauze cu vechime mai mare de un an aflate pe rolul completului său de judecată, motiv pentru care solicită aplicarea unei sancţiuni disciplinare.
Pârâta judecător B. C., având cuvântul, a solicitat respingerea acţiunii disciplinare, urmând ca, în urma analizării probelor şi a actelor existente la dosar, să se înlăture acea caracterizare care vine din partea domnului P. I., judecător în cadrul Curţii de Apel B., întrucât nu există fapte care să justifice acele aprecieri.
Se arată că, de la începutul carierei sale de magistrat, a desfăşurat o activitate profesională cu precădere în cauze civile, dar, pentru că activitatea de judecată de la nivelul Judecătoriei C. era una foarte mare, a preluat şi acel complet de cauze penale.
În continuare, subliniază că, un dosar soluţionat revine judecătorului cu practicaua întocmită de grefierul de şedinţă, după aproximativ 2-3 luni de zile de la momentul pronunţării hotărârii, dar şi faptul că, din motive obiective, judecătorul nu are timpul fizic ca în acea zi, când primeşte dosarul, să redacteze şi motivarea hotărârii.
Mai arată că, niciodată, nu a căutat motive de amânare a judecării cauzelor doar pentru faptul că nu dorea să soluţioneze anumite cauze, ci adevăratul motiv a fost acela că avea un volum foarte mare de cauze şi de o complexitate deosebită.
Referitor la şedinţa de judecată din data de 4 martie 2011, arată că, aşa cum a relatat în faţa Secţiei pentru judecători, cu ocazia audierii sale, datorită stării precare de sănătate a fost nevoită să soluţioneze doar cauzele urgente, în rest dispunând amânarea cauzelor.
De asemenea, arată că a avut şi anumite scăpări în desfăşurarea activităţii sale profesionale, dar nu se poate afirma că s-a ajuns în această situaţie datorită indiferenţei sau neglijenţei grave. Precizează că ceea ce este important de reţinut este faptul că întârzierile înregistrate în redactarea hotărârilor pronunţate pot îmbrăca forma unei abateri disciplinare, dar numai în măsura în care există motive imputabile, or, în opinia sa, nu există asemenea motive, mai ales că, este inadmisibil ca la Judecătoria C. să nu fie posibil ca judecătorul să redacteze hotărârile pronunţate cu grefierul de şedinţă, ci să fie nevoit să aştepte acea planificare la grefierul dactilograf, care, de cele mai multe ori, se suprapune cu participarea la şedinţa de judecată.
Mai arată că reproşul care i s-a făcut referitor la faptul că nu ar avea o atitudine colegială nu şi-l însuşeşte, pentru că este evident că ceilalţi colegi ai săi nu au dorit decât să se protejeze.
Legat de refuzul de a participa la şedinţa de judecată a completului C3 din cadrul Judecătoriei C. în data de 29 iunie 2011, solicită a se observa că, din relaţiile comunicate de către instanţă, a rezultat că, în luna iunie 2011, a participat la cele mai multe şedinţe de permanenţă şi a soluţionat cele mai multe dosare, în comparaţie cu ceilalţi colegi.
Chiar dacă doamna preşedinte a instanţei a înţeles că va refuza să participe la şedinţa de judecată din data de 29 iunie 2011, nu a fost încheiat un proces-verbal în acest sens, astfel că nu se poate reţine în sarcina sa refuzul de a îndeplini o îndatorire de serviciu.
Mai subliniază faptul că nu este mulţumită în totalitate de activitatea sa, deşi şi-a sacrificat vacanţele judecătoreşti, motivând hotărârile pronunţate (peste 8 ore pe zi), dar este o activitate de judecător şi consideră că nu se regăseşte în caracterizarea unei persoane care nu are legătură cu activitatea de judecată.

În concluzie, apreciază că judecătorul are atributul de a-şi organiza singur activitatea de judecată, aşa că nu înţelege de ce i se impută aceste abateri disciplinare, însă, pentru toate argumentele expuse cu ocazia depunerii întâmpinării şi a concluziilor asupra fondului cauzei, solicită respingerea acţiunii disciplinare.
Secţia constată închise dezbaterile şi reţine cauza în pronunţare.

SECŢIA PENTRU JUDECĂTORI

Deliberând asupra acţiunii disciplinare, reţine următoarele:

Prin acţiunea disciplinară înregistrată pe rolul Secţiei pentru judecători, la data de 8.12.2011 sub nr. 16/J/2011, comisia de disciplină pentru judecători a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, pârâtei B. C., judecător în cadrul Judecătoriei C., având ca obiect săvârşirea abaterilor disciplinare constând în nerespectarea, în mod repetat şi din motive imputabile, a dispoziţiilor legale privitoare la soluţionarea cu celeritate a cauzelor, refuzul nejustificat de a îndeplini o îndatorire de serviciu, efectuarea cu întârziere a lucrărilor, din motive imputabile şi nerespectarea dispoziţiilor privind distribuirea aleatorie a cauzelor, prevăzute de art. 99 lit. e), g), i) şi m) din acelaşi act normativ. 


În motivarea acţiunii disciplinare, se reţine, în esenţă, că, în perioada mai 2010-noiembrie 2011, pârâta judecător B. C. a redactat cu întârziere hotărârile judecătoreşti revenite spre motivare, la data de 28 aprilie 2011, înregistrând un număr total de 224 de hotărâri cu privire la care termenul de redactare a fost depăşit, cu vechime de până la un an, iar, la data de 2 noiembrie 2011, având înregistrate 157 de restanţe, cu o vechime începând din octombrie 2010.

De asemenea, se reţine că pârâta judecător a refuzat, în mod nejustificat, să participe la şedinţa de judecată a Completului C3 din cadrul Judecătoriei C., în data de 29 iunie 2011, când era planificată la permanenţă, în lipsa obiectivă a titularului, prin încălcarea dispoziţiilor legale şi regulamentare referitoare la repartizarea aleatorie.
Totodată, se reţine că, la data de 4 martie 2011, pârâta judecător a amânat toate cauzele de pe completul 5B, fără să ia nicio măsură legală în acestea, invocând motive organizatorice, inexistente, ori unele medicale, nedovedite; la data de 22 februarie 2011, a amânat cauzele prin preschimbarea termenelor de judecată, cu acordarea unor termene de judecată mai lungi, fără a fi întrunite condiţiile legale ori regulamentare şi, în perioada 2010-octombrie 2011, a amânat mai multe cauze, cu încălcarea dispoziţiilor legale care reglementează soluţionarea cu celeritate a cauzelor.
În drept, comisia de disciplină pentru judecători şi-a întemeiat acţiunea pe dispoziţiile art. 98-101 din Legea nr. 303/2004 privind statutul judecătorilor şi procurorilor, cu modificările şi completările ulterioare şi art. 44-46 din Legea      nr. 317/2004 privind Consiliul Superior al Magistraturii, republicată cu modificările şi completările ulterioare.

În dovedirea acţiunii, comisia de disciplină a solicitat proba cu înscrisuri şi martori, precum şi orice alte probe a căror necesitate ar rezulta din dezbateri.

Prin întâmpinare, pârâta judecător B. C. a solicitat respingerea acţiunii disciplinare, ca neîntemeiată, motivând că, în activitatea sa, a urmărit respectarea principiului celerităţii şi al termenelor rezonabile, însă, volumul de activitate, condiţiile de muncă sub standard şi lipsa unui grefier pentru tehnoredactarea hotărârilor au condus la întârzieri în tehnoredactarea şi comunicarea hotărârilor. 
Precizează că a respectat toate planificările şi a intrat în şedinţele privind măsuri preventive şi în şedinţele judecătorilor lipsă, iar, în ceea ce priveşte fapta imputată constând în refuzul de a intra în şedinţa de judecată este vorba de o neînţelegere, ce nu îi este imputabilă, neexistând un proces-verbal în care să fie consemnat refuzul său de a îndeplini atribuţia de serviciu.
Cu privire la preschimbarea termenelor de judecată, a învederat că a fost nevoită să ia această măsură necesară pentru organizarea şedinţelor de judecată, în scopul îmbunătăţirii actului de justiţie, din cauza numărului mare de cauze repartizate şi a numărului şedinţelor de judecată. 
În dovedirea susţinerilor sale, pârâta judecător a solicitat proba cu înscrisuri şi proba cu martori.

Secţia, procedând la judecarea cauzei, a audiat pârâta judecător B. C. la termenul de judecată din data de 29 februarie 2012, iar, la termenul de judecată din data de 18 mai 2012, a audiat, în calitate de  martori, doamnele judecător F. A.-L. şi B. C. O. şi doamnele grefier P. I., T. E. şi P. M. A.

Pârâta judecător, în declaraţia dată în faţa Secţiei pentru judecători, a învederat că nu se consideră vinovată de săvârşirea abaterilor disciplinare, reţinute în sarcina sa, deoarece întârzierile în redactarea hotărârilor judecătoreşti nu s-au datorat neglijenţei sale, ci unor cauze obiective, respectiv volumul de muncă, unele deficienţe în organizarea instanţei şi numărul insuficient de grefieri dactilografi.

Pârâta a precizat că este adevărat că, în data de 29 iunie 2011, urma să o înlocuiască în şedinţa de judecată pe doamna judecător L. A., a cărei mamă decedase, dar nu este real că a refuzat participarea la acea şedinţă, doamna judecător B. I. C. fiind cea care a intrat în şedinţa de judecată, fără să o informeze în acest sens.
De asemenea, a arătat că, din cauza volumului mare de activitate şi având în vedere faptul că urma să participe la două şedinţe săptămânal, a considerat ca fiind o măsură corectă preschimbarea termenelor de judecată a cauzelor aflate pe rolul completului 3B din 22 februarie 2011 în sensul acordării unor termene mai lungi, iar, la data de 4 martie 2011, din cauza stării precare de sănătate, a soluţionat doar cauzele urgente, dispunând amânarea celorlalte.

Pârâta judecător a considerat că aprecierile Inspecţiei Judiciare privind încălcarea dispoziţiilor legale care reglementează soluţionarea cu celeritate a cauzelor reprezintă o ingerinţă în activitatea sa de judecată, în condiţiile unui volum mare de muncă.
Secţia pentru judecători, analizând probele administrate în cauză, reţine următoarea situaţie de fapt:

Referitor la abaterea disciplinară prevăzută de art. 99 lit. i) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, din materialul probator administrat în cauză, respectiv înscrisurile depuse la dosar (filele 4-31 dosar nr. 136/CDJ/2011 şi 546-547 Anexa III), Secţia reţine că, la momentul sesizării Inspecţiei Judiciare, 28 aprilie 2011, pârâta judecător B. C. înregistra un număr de 224 hotărâri neredactate în termenul legal, iar, la data efectuării cercetării disciplinare, 2 noiembrie 2011, un număr de 157 de astfel de hotărâri.

De asemenea, se reţine că, din totalul de 224 de hotărâri cu privire la care termenul de redactare a fost depăşit, la data de 28 aprilie 2011, 198 de hotărâri sunt pronunţate în materie civilă şi 26 de hotărâri în materie penală.

În ceea ce priveşte cele 198 hotărâri civile, se reţine că termenul de motivare a hotărârii de 30 zile de la pronunţare, prevăzut de art. 264 alin. (1) Cod procedură civilă, este depăşit cu durate cuprinse între o lună şi un an. Astfel, una din hotărâri a fost pronunţată în luna aprilie 2010, 5 erau pronunţate în luna iunie 2010, 2 erau pronunţate în luna iulie 2010, 13 în luna septembrie 2010, 44 în luna octombrie 2010, 10 în luna noiembrie 2010, 24 în luna decembrie 2010, 36 în luna ianuarie 2011, 39 în luna februarie 2011 şi 24 în luna martie 2011.
Referitor la hotărârile pronunţate în materie penală, dintre cele 26 de hotărâri neredactate în termenul de 20 zile de la pronunţare, conform art. 310 alin. (2) Cod procedură penală, 5 erau pronunţate în luna noiembrie 2010, 13 erau pronunţate în luna decembrie 2010 şi 8 în luna ianuarie 2011, aşa încât se constată depăşirea termenului cu durate cuprinse între 2 şi 5 luni.

Totodată, Secţia reţine, din datele statistice prezentate, că, la data de 2 noiembrie 2011, pârâta judecător B. C. înregistra un număr de 157 de hotărâri civile neredactate în termen, dintre care: una pronunţată în luna octombrie 2010, 2 pronunţate în luna decembrie 2010, una pronunţată în luna ianuarie 2011, una pronunţată în luna februarie 2011, 12 pronunţate în luna martie 2011, 16 pronunţate în luna aprilie 2011, 7 pronunţate în luna mai 2011, 69 pronunţate în luna iunie 2011, una pronunţată în iulie 2011 şi 49 pronunţate în luna septembrie 2011, astfel că termenul de motivare al hotărârilor era depăşit cu aproximativ un an.
De menţionat este faptul că cele 198 hotărâri civile au soluţionat litigii ce aveau ca obiect somaţie de plată, ordonanţă de plată, plângere contravenţională, contestaţie la executare, partaj, obligaţie de a face, anulare act, pretenţii, divorţ, încredinţare minor, validare poprire, ordonanţă preşedinţială, fond funciar, acestea fiind pronunţate de Judecătoria C. ca instanţă de fond. În ceea ce priveşte hotărârile penale neredactate în termen, acestea au vizat soluţionarea acţiunilor penale având ca obiect infracţiunile prevăzute de Ordonanţa de urgenţă a Guvernului nr. 195/2002, art. 178 Cod penal, art. 180 Cod penal,    art. 184 Cod penal, art. 194 Cod penal, art. 208-209 Cod penal şi art. 2711 Cod penal.
Din cele expuse, Secţia apreciază că fapta pârâtei judecător B. C. de a redacta cu întârziere hotărârile pronunţate într-un număr semnificativ de cauze, din motive imputabile, întruneşte elementele constitutive ale abaterii disciplinare prevăzute de art. 99 lit. i) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pentru următoarele considerente:

Potrivit dispoziţiilor art. 99 lit. i) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, constituie abatere disciplinară efectuarea cu întârziere a lucrărilor, din motive imputabile. 

Astfel, din probele administrate în cauză, respectiv proba cu înscrisuri (filele 4-31, 48-139 dosar nr. 136/CDJ/2011) şi declaraţiile martorilor F. A. L. şi P. I. (filele 157-166), a rezultat că pârâta judecător are întârzieri în redactarea hotărârilor, termenul de redactare prevăzut de lege fiind depăşit excesiv, cu perioade de până la un an, această situaţie fiind incidentă într-un număr foarte mare de hotărâri (224 hotărâri judecătoreşti, la data de 28 aprilie 2011, şi 157 hotărâri, la data de 2 noiembrie 2011), unele dintre acestea pronunţate în materii pentru care legea prevede termene mai scurte de motivare (fond funciar, ordonanţă preşedinţială).

Trebuie menţionat că pârâta judecător B. C. a mai fost cercetată disciplinar pentru abaterea disciplinară prevăzută de art. 99 lit. i) din Legea    nr. 303/2004 privind statutul judecătorilor şi procurorilor, republicată, cu modificările şi completările ulterioare, însă, prin rezoluţia pronunţată la data de 8 decembrie 2010, în dosarul nr. 227/CDJ/2010, comisia de disciplină pentru judecători a dispus, în baza art. 46 alin. (12) din Legea nr. 317/2004 privind Consiliul Superior al Magistraturii, republicată, cu modificările şi completările ulterioare, clasarea cauzei.

Astfel, se reţine că această situaţie reprezintă o constantă în activitatea pârâtei judecător, fapt care rezultă din probele administrate, constituind o caracteristică a modului în care a înţeles să-şi exercite responsabilităţile specifice funcţiei de judecător. 

În lipsa unor criterii prevăzute de lege, în funcţie de care să se stabilească caracterul imputabil al nerespectării dispoziţiilor legale referitoare la soluţionarea cu celeritate a cauzelor, precum şi cel al efectuării cu întârziere a lucrărilor, Secţia are în vedere toate aspectele care ţin de activitatea profesională desfăşurată de pârâtă în perioada de referinţă şi în raport de care să se constate, în concret, dacă această conduită ilicită este sau nu imputabilă acesteia.

Astfel, din înscrisurile depuse la dosar de conducerea Judecătoriei C. (filele 174-182) rezultă că, în cursul anilor 2010-2011, în această instanţă au funcţionat 10 judecători, însă nu pentru toată perioada, existând o fluctuaţie de personal la această instanţă.
De asemenea, reiese că, în anul 2010, pârâta judecător a participat la 39 de şedinţe de judecată, a rulat un număr de 2677 dosare şi a soluţionat 927 dosare, numărul şedinţelor de judecată şi numărul hotărârilor pronunţate fiind mai mici comparativ cu alţi judecători din cadrul Judecătoriei C., care şi-au desfăşurat activitatea pe tot parcursul anului.

Din conţinutul înscrisului aflat la fila 176 din dosar, se reţine că, în cursul anului 2011, pârâta judecător a participat la 46 de şedinţe de judecată, a rulat un număr de 4354 dosare şi a soluţionat 1907 dosare, revenindu-i spre redactare tot atâtea hotărâri, volum de activitate mai mare decât al celorlalţi judecători din cadrul Judecătoriei C.

Din situaţia statistică prezentată de conducerea Judecătoriei C. rezultă că, deşi pârâta judecător B. C. a înregistrat un volum de activitate semnificativ în anii 2010-2011, totuşi volumul său de activitate este comparabil cu al celorlalţi judecători care au funcţionat la această judecătorie în întreaga perioadă analizată, existând judecători care au un volum de activitate chiar mai ridicat decât aceasta în anul 2010.

Secţia reţine că, în perioada de referinţă, pârâta judecător a fost planificată în şedinţa de judecată, de circa 3 ori pe lună, în mod similar cu ceilalţi judecători, diferenţa constând în faptul că participat şi la şedinţe de judecată ale altor complete al căror titular lipsea, numărul acestora fiind de 16 şedinţe.
De asemenea, trebuie menţionat şi că numărul mai mare de şedinţe de judecată, pe care-l înregistrează pârâta judecător în anul 2011, este determinat şi de includerea în datele statistice a şedinţelor în care soluţionat cererile în materia înregistrării asociaţiilor şi fundaţiilor.

Din înscrisurile depuse la dosar (filele 614-633, 634-656, 699-741 şi 721-741 din anexa 3), se reţine că, atât în ceea ce priveşte planificarea pentru soluţionarea măsurilor preventive, cât şi referitor la planificarea pentru asigurarea permanenţei, repartizarea judecătorilor a fost făcută în mod echitabil şi echilibrat, neexistând nicio discriminare a pârâtei judecător, dificultăţile fiind determinate de fluctuaţiile de personal din cadrul instanţei.  
Referitor la atribuţiile extrajudiciare, se constată că, prin ordin de serviciu ale preşedintelui instanţei, în perioada 1 ianuarie-13 septembrie 2010,  pârâta judecător a fost delegată cu problemele de practică neunitară şi în domeniul procedurii cu străinătatea, iar, începând cu data de 13 septembrie 2010, a fost desemnată judecător delegat cu înregistrarea persoanelor juridice şi a asociaţiilor şi fundaţiilor, precum şi cu formarea profesională a personalului auxiliar de specialitate (filele 140-172 dosar nr. 136/CDJ/2011).

Din datele statistice privind activitatea Biroului de înregistrare a persoanelor juridice şi a asociaţiilor şi fundaţiilor, reiese că, în anul 2010, pârâta judecător a soluţionat 53 de dosare, iar în anul 2011, până la data de 31 august, 20 de astfel de cauze.

Din perspectiva situaţiei întârzierilor în redactarea hotărârilor, din evidenţele instanţei, rezultă că la data de 1 noiembrie 2011, din cauza  volumului mare de activitate şi a numărului redus de judecători în anumite perioade de timp, mai erau judecători din cadrul Judecătoriei C. care înregistrau hotărâri neredactate în termenul legal, însă mult mai reduse, atât ca număr, cât şi sub aspectul numărului zilelor de întârziere înregistrate, decât pârâta judecător. Astfel, doamna judecător B. O. înregistra 47 de hotărâri neredactate în termenul legal, cea mai veche fiind pronunţată în luna iulie 2011, iar domnul judecător M. B. înregistra 28 de hotărâri, cele mai vechi fiind din luna septembrie 2011, ori pârâta judecător avea 157 hotărâri, pentru care termenul de motivare era depăşit cu circa 365 zile.

Deşi termenele stabilite de legiuitor în art. 264 alin. (1), art. 581 alin. (3) Cod procedură civilă, art. 5 alin. (2) din Legea nr. 247/2005, precum şi în      art. 310 alin. (2) Cod procedură penală au natura unor termene de recomandare, depăşirea acestora cu perioade atât de mari, ca cele din prezenta cauză, conduce la prelungirea duratei procedurilor judiciare din culpa instanţei şi la nerespectarea cerinţei soluţionării cauzelor în termen rezonabil.

Mai mult, rezultă că, în intervalul de timp cuprins între data efectuării verificărilor prealabile şi data soluţionării acţiunii disciplinare, numărul hotărârilor neredactate şi în privinţa cărora termenul de redactare a fost depăşit s-a majorat, la data de 31 mai 2012, aşa cum reiese din actele depuse la dosar,  pârâta judecător având 490 hotărâri restante, ceea ce denotă o lipsă de preocupare a acesteia pentru diminuarea stocului de hotărâri nemotivate.

Trebuie menţionat că pârâta judecător a încălcat şi dispoziţiile art. 5   alin. (2) lit. b) şi g) din Regulamentul de ordine interioară al instanţelor judecătoreşti, conform cărora judecătorii au obligaţia de a respecta prevederile legale şi cele ce rezultă din regulamente, precum şi de a soluţiona într-un termen rezonabil cauzele deduse judecăţii.

Având în vedere că termenul de exercitare a apelului sau a recursului se calculează de la data comunicarea hotărârii, redactarea hotărârii este absolut necesară pentru comunicarea către părţi şi pentru exercitarea de către acestea a drepturilor procesuale.

Toate acestea conduc la concluzia caracterului imputabil al întârzierilor înregistrate în efectuarea lucrărilor de către pârâta judecător, care au determinat prelungirea procedurilor judiciare. Astfel, părţile au fost în imposibilitatea de a lua cunoştinţă de conţinutul hotărârilor judecătoreşti, din punct de vedere al considerentelor, determinante pentru părţi în aprecierea exercitării unei căi de atac, dar acestea au fost împiedicate şi să obţină titlurile executorii.

Se observă, aşadar, că la un volum de activitate sensibil egal, cu număr de şedinţe identic sau chiar mai mic, în anul 2010, cu un număr aproximativ egal de cauze rulate şi soluţionate, întârzierile înregistrate în redactarea hotărârilor de către pârâta judecător sunt disproporţionate sub aspectul duratei acestora, dar şi al numărului semnificativ, prin raportare la ceilalţi judecători, fapt de natură a aduce reale prejudicii părţilor, dar şi o atingere prestigiului  justiţiei.

Întârzierile mari în redactarea hotărârilor judecătoreşti a determinat şi temporizarea procedurilor judiciare, prelungind nejustificat durata acestora, ceea ce reprezintă o încălcare a dispoziţiilor articolului 6 din Convenţia Europeană pentru Apărarea Drepturilor şi Libertăţilor Fundamentale, afectând drepturile procesuale ale părţilor din cauzele respective.

Pârâta a susţinut că nu i se poate imputa faptul că nu a redactat în termenul legal hotărârile pronunţate, invocând drept motive pentru existenţa acestei situaţii numărul mare de dosare soluţionate, precum şi anumite disfuncţionalităţi în ceea ce priveşte organizarea instanţei.

Din materialul probator administrat în cauză, Secţia apreciază că cele învederate de pârâta judecător nu justifică existenţa unui număr atât de mare de hotărâri neredactate în termenul legal şi intervalul de timp excesiv, calculat de la momentul pronunţării acestora.

Astfel, chiar dacă volumul de activitate al pârâtei judecător a fost semnificativ, în perioada de referinţă, numai în anul 2011 fiind mai mare decât al celorlalţi colegi din cadrul instanţei, care, la rândul lor, au înregistrat întârzieri în efectuarea lucrărilor, însă termenul de redactare al hotărârilor nu a fost depăşit cu mai mult de câteva luni, spre deosebire de pârâta judecător care nu a redactat hotărâri judecătoreşti pronunţate cu circa un an înainte.

Referitor la programarea grefierilor pentru tehnoredactarea hotărârilor (filele 110 - 151 anexa 3), Secţia reţine că, în anul 2010 şi perioada 1 ianuarie - 1 noiembrie 2011, pârâta judecător B. C. a fost planificată pentru tehnoredactarea hotărârilor judecătoreşti, în medie, de două ori pe săptămână, în condiţii similare cu ceilalţi judecători ai instanţei, iar, în luna iulie 2011 (filele 144-147 anexa 3), a fost planificată în fiecare zi pentru tehnoredactare, apoi, începând cu data de 19 septembrie 2011, de 3-4 ori pe săptămână (filele 150-151, anexa 3).

De asemenea, trebuie subliniat şi că, în cursul soluţionării acţiunii disciplinare, pârâta judecător nu a probat că a redus din numărul mare de hotărâri care nu au fost redactate în termenul legal, ci, dimpotrivă, numărul acestora a ajuns la 490 la data de 31 mai 2012.               

În aceste condiţii, întârzierile în redactare au legătură cu modul în care pârâta judecător gestionează dosarele ce îi revin la motivare, prin faptul că nu acordă prioritate la motivare hotărârilor cele mai vechi.    
Trebuie subliniat şi faptul că, aşa cum rezultă din declaraţia domnului judecător M. C. (filele 511-513), judecător delegat la Biroul de informare şi relaţii publice al Judecătoriei C., deşi pârâta judecător cunoştea că se formulaseră de către justiţiabili mai multe cereri de urgentare a redactării hotărârilor pronunţate, pârâta ignora cererile părţilor, chiar acuzându-l pe domnul judecător M. C. de anumite intervenţii.

Sub aspectul laturii subiective, vinovăţia pârâtei judecător B. C. rezultă din modul în care a înţeles să îşi îndeplinească obligaţiile profesionale care îi revin, în condiţiile în care, o perioadă mare de timp, nu a avut un număr de hotărâri pronunţate şi redactate mai mare decât al celorlalţi judecători ai instanţei, care au funcţionat în aceeaşi perioadă şi care au înregistrat întârzieri în motivarea hotărârilor, însă mult mai reduse, atât sub aspect numeric, cât şi ca întindere în timp.

Referitor la abaterea disciplinară, prevăzută de art. 99 lit. g) din Legea  nr. 303/2004 privind statutul judecătorilor şi procurorilor, republicată, cu modificările şi completările ulterioare, Secţia reţine următoarele:

Potrivit planificării şedinţelor de judecată la Judecătoria C. pentru luna iunie 2011 (filele 216-217), în data de 29 iunie 2011, a fost stabilită şedinţa de judecată a completului C3, prezidat de doamna judecător L. A. C. 

Doamna judecător L. A. C., la data de 27 iunie 2011, a formulat cerere de concediu pentru perioada 27-29 iunie 2011, motivată de faptul că decedase mama sa, iar cererea a fost aprobată de preşedintele Judecătoriei C. (fila 20 dosar 2016/IJ/2012).
Ca urmare a avizării cererii de concediu formulată de doamna judecător L. A. C., titulară a completului C3, şedinţa de judecată din data de 29 iunie 2011 a acestui complet urma să fie prezidată de pârâta judecător B. C., conform planificării permanenţei, aprobată prin hotărârea Colegiului de conducere al Judecătoriei C. nr. 10 din 11 mai 2011 (filele 14-20 dosar 2016/IJ/2012), însă pârâta a refuzat participarea la acea şedinţă de judecată.
Pârâta judecător, în condiţiile în care cunoştea obligaţia ce îi revenea cu privire la participarea la şedinţa de judecată din data de 29 iunie 2011, fiind anunţată de doamna grefier C. L., deşi s-a prezentat la instanţă în acea zi, a refuzat să intre în şedinţa de judecată, ceea ce a determinat înlocuirea sa de către doamna judecător B. O. C., judecătorul următor planificat pentru asigurarea permanenţei, fiind întocmit un proces-verbal în acest sens (fila 23 dosar 2016/IJ/2011).

Astfel, prin neîndeplinirea obligaţiilor de serviciu de către pârâta judecător a fost perturbată activitatea instanţei, dar s-a afectat şi activitatea doamnei judecător B. O. C., întrucât a fost necesar ca aceasta să participe la şedinţa de judecată din data de 29 iunie 2011, suplinind-o pe pârâtă. 

Trebuie precizat şi faptul că, în data de 23 iunie 2011, când era planificată să participe la şedinţa de judecată a completului C4, pârâta judecător a lipsit, având concediu medical, ceea ce a determinat înlocuirea sa de către acelaşi judecător, doamna B. O. C., ceea ce a presupus un efort suplimentar şi considerabil pentru aceasta.  

Ulterior, urmare a sesizării de către preşedintele Judecătoriei C. cu privire la acest incident, pârâta judecător a fost invitată de vicepreşedintele Tribunalului B. să se prezinte pentru efectuarea verificărilor necesare, în exercitarea atribuţiilor conferite de dispoziţiile art. 46 alin. (1) din Legea         nr. 304/2004 privind organizarea judiciară, însă pârâta a refuzat să se prezinte la data stabilită la Tribunalul B.
Această situaţie de fapt rezultă din coroborarea înscrisurilor depuse la dosar (filele 8-24 dosar 2016/IJ/2011), cu declaraţiile martorilor B. O. C. (filele 153-156), F. A.-L. (filele 157-161) şi P. I. (filele 162-164), C. L. (fila 491 dosar 136/CDJ/2011).

Pârâta judecător nu a recunoscut situaţia de fapt reţinută, susţinând că nu a refuzat să participe la şedinţa de judecată, ci a învederat că are nevoie de o perioadă de timp în care să fie scutită de a intra în şedinţele de judecată, pentru a redacta hotărârile restante, aşa încât refuzul său nu a fost nejustificat.

Secţia consideră că nu poate reţine apărarea pârâtei judecător, întrucât, din coroborarea probelor administrate în cauză, reiese că a fost anunţată, la data de 28 iunie 2011, de doamna grefier C. L. că urma să o înlocuiască pe doamna judecător L. A. C., titulară a completului C3, în şedinţa de judecată din data de 29 iunie 2011, iar pârâta a afirmat că nu va intra în acea şedinţă, pentru că are un volum mare de activitate. De asemenea, se reţine, din coroborarea declaraţiilor martorelor C. L. şi B. O. C., că, deşi pârâta judecător a venit la instanţă la data de 29 iunie 2011, a refuzat să intre în şedinţa de judecată, refuzul fiind explicit, rezultând din atitudinea manifestată de pârâtă, cât şi din răspunsul negativ dat întrebărilor doamnei grefier C. L.
Pârâta judecător a susţinut că nu există nici un act din care să reiasă refuzul său de a participa la şedinţa de judecată din data de 29 iunie 2011.

Secţia consideră că nu este necesar, pentru a stabili existenţa refuzului pârâtei de a îndeplini o sarcină de serviciu, ca acest refuz să fie materializat  într-un înscris întocmit de aceasta.

Refuzul pârâtei de a participa la şedinţa de judecată, în care era planificată, rezultă din atitudinea acesteia, care, deşi fusese informată anterior de lipsa, din motive obiective, a titularului completului de judecată, nu a făcut nici un demers pentru a pregăti şedinţa de judecată, nestudiind dosarele ce erau repartizate completului, iar, în data de 29 iunie 2011, pur şi simplu nu a intrat în şedinţa de judecată. Mai mult, când i s-a adus la cunoştinţă lipsa doamnei judecător L. A., precum şi în ziua şedinţei, pârâta a afirmat că nu doreşte să intre în acea şedinţă de judecată, motivând că are multe hotărâri judecătoreşti de redactat. 

Pârâta judecător a invocat faptul că avea un volumul mare de activitate, pentru a motiva atitudinea sa, însă această situaţie nu poate justifica refuzul său de a prezida şedinţa de judecată din data de 29 iunie 2011, întrucât pârâta judecător a cunoscut motivul pentru care lipsea doamna judecător L. A. şi ştia că figura în planificarea pentru asigurarea permanenţei din acea dată, astfel că avea obligaţia de a respecta dispoziţiile art. 98 alin. (6) din Regulamentul de ordine interioară al instanţelor judecătoreşti, potrivit cărora, în caz de absenţă, compunerea completului de judecată este asigurată de judecătorul din planificarea de permanenţă. 

În consecinţă, Secţia reţine că, prin comportamentul pe care a înţeles să îl adopte, doamna judecător B. C. a încălcat dispoziţiile art. 5 alin. (2) lit. b) şi f) din Regulamentul de ordine interioară al instanţelor judecătoreşti, potrivit cărora judecătorii au îndatorirea de a respecta normele codului deontologic, prevederile legale, cele ce rezultă din regulamente, din hotărârile adunărilor generale şi ale colegiilor de conducere şi obligaţia de a participa la şedinţele de judecată, în completele de judecată stabilite conform legii.

De asemenea, pârâta nu a respectat nici dispoziţiile art. 4 şi art. 90      alin. (2) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare şi ale art. 12 teza a II-a din Codul deontologic al judecătorilor şi procurorilor, adoptat prin Hotărârea        nr. 328/2005 a Plenului Consiliului Superior al Magistraturii, potrivit cărora, judecătorii şi procurorii sunt obligaţi ca, prin întreaga lor activitate, să respecte Codul deontologic al judecătorilor şi procurorilor, care prevede, printre altele, obligaţia acestora de a respecta îndatoririle cu caracter administrativ stabilite prin legi, regulamente şi ordine de serviciu. 

Sub aspectul laturii subiective, vinovăţia pârâtei judecător B. C. în săvârşirea faptei este sub forma intenţiei directe şi rezultă din faptul că a cunoscut că trebuie să participe la şedinţa de judecată din data de 29 iunie 2011, ca urmare a planificării pentru asigurarea permanenţei, însă a refuzat îndeplinirea acestei sarcini de serviciu, fapt ce a avut consecinţe negative asupra activităţii instanţei în cadrul căreia funcţionează, precum şi în ceea ce priveşte suplimentarea activităţii unui alt coleg judecător.

În consecinţă, Secţia apreciază că fapta pârâtei judecător întruneşte elementele constitutive ale abaterii disciplinare prevăzută de art. 99 lit. g) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare.  

Referitor la abaterea disciplinară prevăzută de art. 99 lit. m) din Legea    nr. 303/2004 privind statutul judecătorilor şi procurorilor, republicată, cu modificările şi completările ulterioare, din materialul probator administrat în cauză, respectiv înscrisurile depuse la dosar (filele 8-24 dosar 2016/IJ/2011) şi declaraţiile martorilor B. O. C. (filele 153-156), F. A.-L. (filele 157-161) şi P. I. (filele 162-164), C. L. (fila 491 dosar 136/CDJ/2011), Secţia reţine că, prin faptul că pârâta judecător nu a participat la şedinţa de judecată din data de 29 iunie 2011 a completului C3, pentru care trebuia să asigure permanenţa, conform planificării, a încălcat normele privind repartizarea aleatorie a cauzelor.
Astfel, pârâta judecător nu a respectat dispoziţiile art. 98 alin. (6) din Regulamentul de ordine interioară al instanţelor judecătoreşti, potrivit cărora, „În caz de absenţă, compunerea completului de judecată se va realiza prin participarea judecătorilor din planificarea de permanenţă, desemnaţi conform alin. (4) şi (5), întocmindu-se în acest sens un proces-verbal.”

Aceste dispoziţii din Regulamentul de ordine interioară al instanţelor judecătoreşti reglementează modalitatea de compunere a completului de judecată în situaţia în care un judecător, ce face parte dintr-un complet de judecată, programat în şedinţă de judecată, lipseşte din motive obiective, pentru a se respecta principiul repartizării aleatorii a cauzelor.
În speţa de faţă, pârâta judecător, prin faptul că a refuzat participarea la şedinţa de judecată din 29 iunie 2011, în care fusese planificată pentru înlocuirea titularului completului de judecată, care lipsea justificat, şi a determinat participarea la acea şedinţă de judecată a unui alt judecător, ce nu figura în planificarea permanenţei pentru acea dată, a încălcat dispoziţiile art. 98 alin. (6) din Regulamentul de ordine interioară al instanţelor judecătoreşti, norme aplicabile în materia distribuirii aleatorii a dosarelor.

Consecinţa faptei săvârşite de pârâta judecător constă în crearea unor suspiciuni cu privire la modul în care se judecă anumite dosare, prin nerespectarea principiului repartizării aleatorii a dosarelor, aducându-se atingere garanţiei imparţialităţii actului de justiţie.
Din punct de vedere al laturii subiective a acestei abateri disciplinare, se reţine că vinovăţia în comiterea faptei de către pârâta judecător rezultă din faptul că a încălcat normele regulamentare privind repartizarea aleatorie a cauzelor, cunoscând obligaţia sa de a participa la şedinţa de judecată, iar nerespectarea acestor dispoziţii nu a avut nicio justificare obiectivă sau legală.
În consecinţă, Secţia apreciază că fapta pârâtei judecător întruneşte elementele constitutive ale abaterii disciplinare prevăzută de art. 99 lit. m) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, constând în nerespectarea dispoziţiilor privind distribuirea aleatorie a cauzelor.  

În ceea ce priveşte abaterea disciplinară prevăzută de art. 99 lit. e) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, Secţia reţine că pârâta judecător B. C., prin preschimbarea termenelor de judecată, în mai multe dosare, cu fixarea unor termene mai lungi şi fără nicio justificare, dar şi prin exercitarea atribuţiilor specifice în activitatea de judecată, în sensul că a acordat termene de judecată, fără o motivare întemeiată pe normele procesuale, şi a administrat în mod defectuos probele încuviinţate, a determinat temporizarea procedurii în soluţionarea cauzelor cu care a fost învestită.

Astfel, în dosarul nr. 5682/…/2009, având ca obiect partaj judiciar, înregistrat pe rolul Judecătoriei C. la data de 23 noiembrie 2009, repartizat completului C3B, prezidat de pârâta judecător, se constată, din detalierea motivelor care au determinat amânarea, pentru fiecare termen de judecată, că pârâta judecător B. C. nu a studiat, în mod corespunzător, cererea principală şi cererea reconvenţională, precum şi înscrisurile depuse de părţi, astfel încât, la termenul de judecată din data de 17 februarie 2010, când s-au pus în discuţie cererile de probaţiune ale părţilor, nu a pus în discuţia părţilor necesitatea efectuării unei expertize în construcţii faţă de bunurile imobile care făceau parte din masa partajabilă, iar această expertiză a fost încuviinţată ulterior, la termenul de judecată din data de 12 mai 2010.

Totodată, se reţine o administrare defectuoasă a probei cu expertiza specialitate topografie, cu privire la acest dosar, întrucât, deşi pârâta, la termenul de judecată din data de 12 mai 2010, a învederat instanţei că expertul topograf nu va realiza decât măsurătorile topografice şi va face propuneri de lotizare, instanţa nu a făcut demersurile necesare pentru a determina dacă expertul topograf este în măsură să şi evalueze terenul în litigiu, ci doar la termenul din 29 septembrie 2010 a dispus emiterea unei adrese în acest sens, în condiţiile în care, la acelaşi termen, instanţa a dispus şi completarea raportului de expertiză topografică cu obiectivul de evaluare a terenului în litigiu.

De asemenea, se constată că, la termenul de judecată din data de 17 mai 2010, pârâta a formulat obiective clare pentru expertiza tehnică în construcţii, obiective care, deşi în încheiere sunt încuviinţate de către instanţă, au fost  preluate doar parţial, fără ca instanţa să dispună expertului constructor să facă şi propuneri de lotizare, deşi acest obiectiv a fost propus de parte şi se impunea faţă de obiectul cauzei. 

Mai mult, se reţine că, la termenele de judecată din 14 noiembrie 2010 şi 14 ianuarie 2011, pârâta a învederat instanţei că obiectivele transmise expertului topograf trebuiau, de fapt, transmise expertului constructor, consemnându-se greşit în încheiere că s-a discutat despre completarea expertizei topografice, când în fapt completarea viza expertiza în construcţii, situaţie faţă de care, la termenul din 14 ianuarie 2011, s-au restabilit obiectivele pentru expertiza tehnică în construcţii, cauza suferind multiple amânări şi nefiind soluţionată la data promovării acţiunii disciplinare.
Referitor la modalitatea de gestionare a dosarelor aflate pe rolul completului de judecată C5B, prezidat de pârâta judecător, Secţia reţine că, în şedinţa de judecată din data de 4 martie 2011, pârâta a amânat toate cauzele civile, deşi părţile erau legal citate, fără a dispune nicio măsură, fixând termene de judecată la data de 15 martie 2011, 22 martie 2011, 5 aprilie 2011, 12 aprilie 2011, 19 aprilie 2011, 3 mai 2011 şi 10 mai 2011.
Din verificarea prin sondaj a dosarelor aflate pe lista şedinţei de judecată din data de 4 martie 2011, rezultă că, pârâta judecător a dispus amânarea cauzele, fără a administra probele încuviinţate sau a se pronunţa pe cererile părţilor, iar, în încheierile de şedinţă, s-a consemnat, ca justificare a acestei măsuri, motive organizatorice, constând în aceea că dosarele de pe completul 5B vor fi alocate pe completul 2B, prezidat de acelaşi judecător, şi motive medicale, acestea nefiind reglementate de vreo normă procesuală civilă.
Astfel, se reţine că, în dosarul nr. 1793/…./2010 (filele 17-71 anexa I), dosarul nr. 5885/…./2009 (filele 72-88 anexa I), dosarul nr. 4499/…./2010 (filele 89-101 anexa I), dosarul nr. 3664/…./2010 (filele 102-105 anexa I), dosarul nr. 2998/…./2010 (filele 106-109 anexa I), dosarul nr. 3194/…./2010 (filele 110-114 anexa I), dosarul nr. 2402/…./2010 (filele 115-121 anexa I), dosarul nr. 3895/…./2010 (filele 122-124 anexa I), dosarul nr. 1652/…./2010 (filele 125-129 anexa I), dosarul nr. 2939/…./2010 (filele 137-142 anexa I), dosarul nr. 4494/…./2010 (filele 143-148 anexa I), dosarul nr. 2080/…./2010 (filele 149-160 anexa I), dosarul nr. 1789/…./2010 (filele 161-170 anexa I), dosarul nr. 3291/…./2010 (filele 177-181 anexa I), dosarul nr. 4265/…./2010 (filele 210-215 anexa I), dosarul nr. 4223/…./2010 (filele 243-245 anexa I), dosarul nr. 1583/…./2010 (filele 256-267 anexa I), dosarul nr. 2551/…./2010 (filele 291-298 anexa I), dosarul nr. 3393/…./2010 (filele 299-302 anexa I), dosarul nr. 724/…./2010 (filele 303-310 anexa I), dosarul nr. 5560/…./2009 (filele 311-328 anexa I), dosarul nr. 1384/…./2010 (filele 329-338 anexa I), aflate pe rolul completului C5B, cu termen de judecată la data de 4 martie 2011, pârâta judecător a dispus amânarea cauzelor, fixând următoarele termene de judecată şi la interval de 2 luni, fără a administra probele încuviinţate anterior şi pentru care se mai acordaseră termene de 2-3 luni, fără a dispune emiterea de adrese pentru comunicare de relaţii, care au avut ca efect tergiversarea judecăţii, sau fără a se pronunţa asupra cererilor de probatorii formulate de părţi ori a excepţiilor invocate de acestea, în condiţiile în care părţile au fost legal citate şi s-au şi prezentat la instanţă.

De asemenea, din analiza modului în care pârâta judecător a gestionat activitatea de judecată în dosarele prezentate, Secţia reţine că durata procedurii a fost prelungită nejustificat, mare parte din termenele de judecată fiind acordate cu nerespectarea normelor procedurale ce reglementează judecata în primă instanţă, dar fiind şi excesiv de mari (3-4 luni), în situaţia în care, în unele din aceste cauze, şi primul termen de judecată fusese stabilit după un interval mare de timp de la data înregistrării pe rolul Judecătoriei C.

Secţia consideră că nu poate reţine apărarea pârâtei judecător cu privire la împrejurările care au determinat-o ca, în şedinţa de judecată din data de 4 martie 2011, să amâne judecata în toate dosarele din acea dată, deoarece motivele consemnate în încheierile de şedinţă, respectiv motive organizatorice şi medicale, nu sunt reglementate de normele procesuale civile. În condiţiile în care pârâta judecător se afla în imposibilitatea de a prezida şedinţa de judecată, din motive medicale, aceasta trebuia să aducă la cunoştinţă conducerii instanţei şi să se ia măsuri pentru înlocuirea sa, ori nu s-a dovedit prin vreun act medical sau prin alte probe existenţa situaţiei învederată de pârâtă.
De asemenea, hotărârea Colegiului de conducere al Judecătoriei C. din 8 februarie 2011, prin care s-a dispus ca dosarele aflate pe rolul completului C5B vineri, prezidat de pârâta judecător, să fie repartizate completului C2B marţi, al cărui titular era tot pârâta, nu impunea amânarea cauzelor din şedinţa de judecată din 4 martie 2011, fără a se dispune nicio măsură procesuală de instanţă. 

Cu privire la respectarea normelor ce reglementează soluţionarea cu celeritate a cauzelor, Secţia reţine că pârâta judecător, în data de 22 februarie 2011, printr-un proces-verbal, a dispus ca, în 285 dosare, repartizate completelor C5B, C5B urgenţe şi C5B Cameră de consiliu şi pentru care erau fixate termene de judecată la data de 8 aprilie 2011, 15 aprilie 2011, 6 mai 2011, 3 iunie 2011, 23 septembrie 2011, 7 octombrie 2011, 18 noiembrie 2011 şi 16 decembrie 2011, să preschimbe termenele de judecată, stabilind termene de judecată ulterioare celor deja existente.
Referitor la modul în care pârâta judecător a dispus preschimbarea termenelor de judecată în cele 285 de dosare, Secţia constată, din înscrisurile depuse la dosar şi declaraţiile martorelor C. L. - grefier de şedinţă, P. I. - grefier şef şi T. E. - grefier tehnoredactor, că nu s-a întocmit listă de şedinţă şi nu s-a menţionat în sistemul ECRIS, iar termenele fixate ulterior au fost introduse în sistemul informatic de pârâta judecător, ajutată de doamna grefier T. E.
Secţia consideră că susţinerile pârâtei judecător, în sensul că a dispus  preschimbarea termenelor de judecată pentru organizarea mai bună a activităţii, nu justifică măsura, având în vedere că termenele fixate de pârâtă au fost mult mai mari şi au determinat prelungirea duratei procedurii, consecinţa fiind afectarea drepturilor procesuale ale părţilor din cauzele respective.

În dosarele verificate, respectiv dosarul nr. 4919/…/2008 (filele 421-454 anexa I), dosarul nr. 1982/…/2010 (filele 467-473 anexa I), dosarul                 nr. 6352/…/2010 (filele 474-482 anexa I), dosarul nr. 463/…/2010 (filele    483-491 anexa I), dosarul nr. 811/…/2010 (filele 492-500 anexa I), dosarul    nr. 1928/.../2010 (filele 501-507 anexa I), dosarul nr. 2255/…/2010 (filele 94-103 anexa II), dosarul nr. 2151/…/2010 (filele 164-170 anexa II), dosarul  nr. 3546/…/2009 (filele 171-210 anexa II), dosarul nr. 2364/…/2010 (filele 200-210 anexa II), dosarul nr. 4976/…/2009 (filele 327-339 anexa II), dosarul nr. 3560/…/2010 (filele 380-384 anexa II), dosarul nr. 4521/…/2010 (filele 398-411 anexa II), dosarul nr. 1982/…/2010 (filele 576-590 anexa II), dosarul nr. 3091/…/2010 (filele 585-590 anexa II), se constată că, perioade mari de timp, de aproximativ un an, cauzele s-au aflat pe rolul instanţei, fără ca pârâta judecător să dispună măsurile procesuale pentru soluţionarea acestora, amânând nejustificat judecata şi fixând termene excesiv de mari, iar, mai mult, la data de 22 februarie 2011, preschimbând termenele de judecată stabilite în sensul majorării acestora.

De asemenea, se reţine că, în aceste dosare, pârâta judecător, din cauza insuficientului studiu al cauzelor, a soluţionat cererile de probatorii formulate de părţi cu întârziere, a administrat defectuos probele, cu încălcarea dispoziţiilor procedurale şi nu a luat măsurile prevăzute de art. 1081 Cod procedură civilă pentru sancţionarea persoanelor care nu au îndeplinit obligaţiile dispuse de instanţă privind comunicarea de relaţii şi întocmirea rapoartelor de expertiză judiciară.    

Totodată, din înscrisurile depuse, Secţia reţine că, în dosarul                  nr. 4870/…/2010, dosarul nr. 4562/…/2010 şi dosarul nr. 4066/…/2010, pârâta judecător, după ce a amânat, în mod repetat, pronunţarea soluţiei, a repus cauzele pe rol, în dosarul nr. 4870/…/2010 chiar de două ori, pentru completarea materialului probator, ceea ce dovedeşte neîndeplinirea de către aceasta a obligaţiei de studiere a dosarelor, cu consecinţe directe asupra drepturilor procesuale ale părţilor, sub aspectul temporizării procedurilor judiciare.
Trebuie subliniat că unele din dosarele analizate au ca obiect litigii de fond funciar, respectiv dosarul nr. 1793/…/2010, dosarul nr. 4499/…/2010, dosarul nr. 2402/…/2010, dosarul nr. 1652/…/2010, dosarul nr. 4919/…/2008 şi nr. 1982/…/2010, iar, potrivit art. 2 alin. (1) din titlul XIII din Legea           nr. 247/2005 privind reforma în domeniile proprietăţii şi justiţiei, judecarea cauzelor se face de urgenţă şi cu precădere, ori, aşa cum  s-a prezentat anterior, pârâta judecător nu a respectat aceste prevederi şi a acordat termene lungi de judecată. Situaţie similară se constată şi în ceea ce priveşte dosarul                  nr. 2080/…/2010, având ca obiect contestaţie la executare, pentru care sunt aplicabile dispoziţiile art. 402 alin. (1) Cod procedură civilă.

De asemenea, dosarul nr. 3895/…/2010, dosarul nr. 2939/…/2010, dosarul nr. 463/…/2010, dosarul nr. 2151/…/2010, dosarul nr. 3506/…/2010 şi dosarul nr. 4066/…/2010 au ca obiect plângere împotriva procesului verbal de constatare şi sancţionare a contravenţiilor, pentru care Ordonanţa Guvernului nr. 2/2001 privind regimul juridic al contravenţiilor, prin art. 35, prevede soluţionarea cu precădere. 

Astfel, se reţine că, pârâta judecător, prin atitudinea sa de nerespectare a normelor procedurale, referitor la desfăşurarea activităţii de judecată, în mod repetat, a determinat prelungirea considerabilă a duratei de soluţionare a cauzelor cu care a fost învestită, de natură a afecta dreptul părţilor privind soluţionarea cauzelor într-un termen rezonabil, reglementat şi de art. 10 din Legea nr. 304/2004 privind organizarea judiciară, republicată, cu modificările şi completările ulterioare.

Trebuie menţionat că pârâta judecător a încălcat şi dispoziţiile art. 5   alin. (2) lit. b) şi g) din Regulamentul de ordine interioară al instanţelor judecătoreşti, conform cărora judecătorii au obligaţia de a respecta prevederile legale şi cele ce rezultă din regulamente, precum şi de a soluţiona într-un termen rezonabil cauzele deduse judecăţii.
Sub aspectul laturii subiective se reţine că vinovăţia pârâtei judecător B. C. în săvârşirea faptei rezultă din aceea că nu a aplicat corect dispoziţiile procedurale, neexistând nicio justificare pentru acordare de noi termene de judecată excesiv de mari, amânări repetate de pronunţare a soluţiei, determinate de faptul că nu a studiat actele şi lucrările dosarelor, constituind, totodată, şi o încălcare a dispoziţiilor articolului 6 din Convenţia Europeană a Drepturilor Omului privind dreptul la un proces echitabil, prin depăşirea termenului rezonabil.

Astfel, Secţia reţine că sunt întrunite cumulativ elementele constitutive ale abaterii disciplinare prevăzută de art. 99 lit. e) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, atât din punct de vedere al laturii obiective,   dovedindu-se şi condiţia de repetabilitate a nerespectării de către pârâta judecător a dispoziţiilor legale privind soluţionarea cu celeritate a cauzelor, dar şi caracterul imputabil al acestor încălcări a normelor procedurale, faptele fiind comise de pârâtă cu vinovăţie şi determinând un prejudiciu, constând în afectarea dreptului justiţiabililor la soluţionarea cauzei într-un termen rezonabil, dar şi a încrederii cetăţeanului în sistemul judiciar.

Pentru considerentele de mai sus, Secţia pentru judecători urmează să admită acţiunea disciplinară formulată de comisia de disciplină pentru judecători împotriva pârâtei judecător B. C. din cadrul Judecătoriei C. şi să îi aplice acesteia sancţiunea „diminuarea indemnizaţiei de încadrare lunare brute cu 15% pe o perioadă de 3 luni”, prevăzută de art. 100  lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare. 

La individualizarea sancţiunii, Secţia a avut în vedere gravitatea concretă a faptelor, caracterul repetitiv al nerespectării unor norme legale şi regulamentare cu privire la un număr mare de dosare, pe o perioadă lungă de timp, repercusiunile acestora asupra activităţii instanţei, dar şi afectarea activităţii celorlalţi judecători din colectiv.

De asemenea, Secţia a luat în considerare şi numărul mare de hotărâri neredactate în termenul legal şi intervalul mare de timp al întârzierilor, consecinţele faptei asupra drepturilor procesuale ale părţilor, atitudinea pe care pârâta judecător a înţeles să o adopte pe parcursul procesului şi circumstanţele personale ale acesteia.
Totodată, Secţia a avut în vedere volumul mare de activitate al pârâtei judecător, determinat de dificultăţile instanţei privind resursele de personal şi fluctuaţiile existente în schema referitoare la judecători. La aceste cauze, se adaugă faptul că, în urma sancţionării disciplinare cu excluderea din magistratură a unui judecător, precum şi a suspendării din funcţie a altui judecător, consecinţă a punerii în mişcare a acţiunii penale, ceilalţi judecători din instanţă, inclusiv pârâta judecător, au preluat şedinţele de judecată ale celor acestor judecători, precum şi redactarea hotărârilor judecătoreşti pronunţate de aceştia, efectul fiind majorarea volumului de activitate al magistraţilor din cadrul Judecătoriei C.
Trebuie subliniat că pârâta judecător, deşi a mai fost cercetată disciplinar pentru abaterea disciplinară prevăzută de art. 99 lit. i) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, a continuat, în aceeaşi modalitate, să-şi îndeplinească, cu întârziere, atribuţiile de serviciu. Mai mult, numărul de hotărâri judecătoreşti neredactate în termenul legal s-a majorat, fiind de 490 la data de 31 mai 2012. 

Văzând şi dispoziţiile art. 48 şi art. 49 alin. 2 din Legea nr. 317/2004 privind Consiliul Superior al Magistraturii, republicată cu modificările şi completările ulterioare,

PENTRU ACESTE MOTIVE

ÎN NUMELE LEGII

HOTĂRĂŞTE:


Admite acţiunea disciplinară formulată de Comisia de disciplină pentru judecători împotriva doamnei B. C. - judecător în cadrul Judecătoriei C.


În baza art. 100 lit. b) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, aplică doamnei B. C. - judecător în cadrul Judecătoriei C. sancţiunea disciplinară constând în „diminuarea indemnizaţiei de încadrare lunare brute cu 15% pe o perioadă de 3 luni”, pentru săvârşirea abaterilor disciplinare prevăzute de art. 99 lit. e), g), i) şi m) din acelaşi act normativ.

Cu drept de recurs în termen de 15 zile, de la comunicare, la Completul de 5 judecători al Înaltei Curţi de Casaţie şi Justiţie.

Pronunţată în şedinţă publică astăzi, 13 iunie 2012.
PREŞEDINTE  

